Predstavnici Narodne koalicije, predsjednik HSS-a Krešo Beljak i nositelj liste u 3. izbornoj jedinici Siniša Hajdaš Dončić (SDP) u nedjelju su, družeći se s građanima u Mariji Bistrici, ustvrdili kako su upravo oni velika koalicija od umjerene desnice preko centra do umjerene ljevice te kako su zdravstvo i obrazovanje njihova ideologija.

Novinarima, koje je zanimalo zašto je danas uoči druženja s građanima Marije Bistrice predsjednik SDP-a otkazao dolazak, Dončić i Beljak pokušali su opravdati njegov izostanak napornom i zahtjevnom kampanjom i obiteljskim obvezama.

"Pa ne može biti u svakom dijelu Hrvatske baš svaki dan, nema nekakvih drugih razloga, obiteljski razlozi", rekao je Hajdaš Dončić. Beljak je rekao da se čuo s Milanovićem ujutro, da je nemoguće da netko bude u isto vrijeme na tri mjesta. "Puno ljudi nas želi vidjeti na različitim mjestima tako da smo se podijelili malo", rekao je Beljak.

Novinari su obojicu pitali i misle li da se Zoran Milanović trebao ispričati nakon što je objavljen njegov razgovor s braniteljima.

To je pitanje za Milanovića, rekao je Hajdaš Dončić i dodao da Milanović ima svoj stil koji netko voli, a netko ne. "Svatko je osebujan. Svatko razgovara na svoj način. Njegovo pravo je da komunicira onako kako želi. On u principu nije rekao ništa što ne stoji samo je možda malo onako grublje zvučalo. Sve u svemu, njegov govor je prihvatljiv i u principu treba razgovarati sa svim ljudima. Ne vidim ništa zlo u tome", rekao je Hajdaš Dončić.

Beljak je odgovorio protupitanjem: "Kome bi se Milanović trebao ispričati?" Ustvrdio je da ono što je rekao Milanović misli više od 90 posto ljudi u Hrvatskoj. Po njemu veći je problem na koji je način razgovor izašao u javnost. To je "prizemno" i puno govori o ljudima koji su to napravili, rekao je Beljak.

Na pitanje hoće li nakon izbora trebati velika koalicija, Dončić smatra da ne jer je uvjeren u pobjedu Narodne koalicije. Dodao je da SDP unutar koalicije ima jako dobre partnere i da će s njima, te uz pomoć IDS-a i predstavnika manjina, imati solidnu većinu za sastavljanje Vlade. Beljak je odgovorio da su upravo oni velika koalicija, od umjerene desnice preko centra do umjerene ljevice.

Komentirajući pisanje lista Economist, koji je ocijenio da se i HDZ i SDP bave prošlošću jer nisu sposobni riješiti gospodarske probleme, Dončić je taj prilog okarakterizirao kao nevjerodostojan.

"Časopis Economist nema analitičare za Hrvatsku. On se pretežno bavi velikim državama gdje ima svoj desk. Pročitao sam članak i mislim da taj tekst nije previše vjerodostojan. Ako pratite naše kampanje vidite da je fokus na gospodarstvu, poljoprivredi, besplatnom prijevozu, a apsolutno ne razgovaramo o nečemu što nije za 21. stoljeće," naglasio je Hajdaš Dončić dodajući da su njihove "ideologije" zdravstvo i obrazovanje. To su ideološka pitanja za socijaldemokrate u 21. stoljeću, a vjeruje i za kolege sa, kako je rekao, laganog desnog centra.

Najavu HDZ-a da će smanjiti porez na električnu energiju drži sličnom HDZ-ovu obećanju da će se neoporezivi dio plaće povećati s 3000 na 3700 kuna. Kome će uzeti sredstva koja će na taj način nedostajati u proračunu, pita Hajdaš Dončić.

"To je isključivo većim dijelom prihod lokalne uprave i samouprave. Upropastile bi se općine i gradovi. Mi tim putem ne idemo. Važemo sve naše mjere koje diraju rashodovnu stranu pretežno općina, gradova i županija u Hrvatskoj", istaknuo je.

Beljak je rekao da se u Narodnoj koaliciji nikada nije razgovaralo o Jasenovcu ili ustašama i partizanima. "Naši razgovori su isključivo okrenuti prema budućnosti, što napraviti i reformama koje ništa ne koštaju. Nikakvih bolnih rezova, nikakvih neostvarivih priča nego micanje barijera, prije svega, hrvatskim poduzetnicima kako bi oni bili motor razvoja društva. To je fokus naših političkih razgovora", rekao je Beljak. "O Drugom svjetskom ratu razgovaraju Hasanbegović i društvo", rekao je.

Unutar Narodne koalicije nema nikakvih ekstrema niti vraćanja u 19. stoljeće, "s druge strane su g. (velečasni Ivica) Raguž i ekipa", dodao je. "Ja vjerujem da je to ipak manjina koja bi uskraćivala ženska prava, a sve stranke u našoj koaliciji su protiv toga i zato smo mi velika koalicija", zaključio je čelnik HSS-a.

Na optužbe lidera HDZ-a Andreja Plenkovića da Narodna koalicija vodi agresivnu kampanju, Beljak odgovara da prljavu kampanju vodi HDZ prema Narodnoj koaliciji. Dodao je da se u kampanji Plenkovića uopće ne spominje nego se povlače imena lidera Narodne koalicije, "možda ne Plenković osobno", ali ljudi oko njega rade vrlo prljave stvari, rekao je.